tartuNLP/wikipedia-smugri-20251201 huggingface dataset:
MotoHeroz

Motoheroz on suomalaisen RedLynxin kehittämä ajopeli, joka julkaistiin alun perin 15. syyskuuta 2011 Wiille WiiWaresta ladattavaksi. Peli julkaistiin myöhemmin myös iOS:lle ja Androidille.
Pelaaminen.
"MotoHeroz" on sivuttainvierivä ajopeli, joka sisältää piirteitä tasohyppelystä. Pelissä ideana on ajaa autoilla, joilla pitää päästä maaliin. Peli sisältää kolme erilaista pelitilaa: yksinpelattava tarinatila, 2-4 pelaajan Party Rally, jossa pelaajat kilpailevat toisiaan vastaan sekä verkkomoninpeli. Pelissä on yhteensä yli 100 erilaista rataa.
Vastaanotto.
Peli on saanut hyvän vastaanoton. Sillä on Game Rankingsissa keskiarvona 82.08 % ja Metacriticissä 82/100. IGN totesi pelin olevan yksi parhaita WiiWaren latauksia ja antoi arvosanaksi 9/10. GameZone puolestaan sanoi pelin olevan "mahtava WiiWare-peli ja luultavasti paras ladattava tasohyppely pitkään aikaan" ja antoi arvosanaksi 8.5/10. Eurogamer antoi arvosanaksi 6/10, "Official Nintendo Magazine" 87 % ja Destructoid 7/10.
Suomessa "Pelaaja" antoi arvosanaksi 9/10 ja sanoi pelin olevan ”hauska, monipuolinen ja erittäin koukuttava peli, joka kaasuttelee hurjalla vauhdilla WiiWaren parhaimmistoon muun muassa "World of Goon" rinnalle”. "Gamereactor" antoi arvosanaksi 8/10 ja Konsolifin 4/5.
Nuokkutähdikki

Nuokkutähdikki ("Ornithogalum nutans") on tähdikkien sukuun kuuluva laji. Sitä tavataan luonnonvaraisena Kaakkois-Euroopassa ja Lähi-idässä. Kasvi on 30–45 senttimetriä korkea. Lehdet ovat vaaleanvihreitä ja niissä on valkoisia kuvioita. Kukinto on terttu, jossa on noin 20 kukkaa. Ne ovat enimmäkseen valkoisia, mutta
niiden sisäpuolella on hopeaa väriä ja ulkopuolella vihreää. Nuokkutähdikki kukkii toukokuulta kesäkuulle. Kasvi menestyy aurinkoisella tai puolivarjoisella kasvupaikalla, missä maa on kosteahko ja ojitettu. Kasvia lisätään sivusipuleista, jotka istutetaan syys- tai lokakuulla. Istutussyvyys on 10–15 cm ja istutusväli on 10 cm.
Robert Campin

Robert Campin (1375 Valenciennes – 26. huhtikuuta 1444 Tournai) oli varhainen, merkittävä flaamilainen taidemaalari 1400-luvun alkupuolella. Hänen uskotaan olleen "Flémallen mestarina" tunnettu taiteilija, mutta varmuudella Campinin töitä ei ole dokumentoitu. Campin oli toisen flaamilaisen mestarin Jan van Eyckin aikalainen, ja hänellä oli suuri merkitys siitrymäkaudella gotiikasta renessanssiin. Campinilla oli ennennäkemättömän konkreettinen näkemys kolmiulotteisesta kuvauksesta, ja joissain hänen töissään 1420- ja 30-luvuilta yhdistyvät monumentaalinen arkaismi ja nykyaikainen runous. Campinin taide pohjautui käsikirjoitusten kuvituksiin.
Campin tunnettiin jo vuonna 1406 maalarimestarina Tournaissa. Hänen oppilaikseen vuonna 1427 on mainittu Rogier van der Weyden (nimellä Rogelet de la Pasture) ja Jacques Daret. Campinin ja Flémallen mestarin yhteys on päätelty juuri Campinin oppilaiden ja Flémallen mestarin tyylillisistä yhtäläisyyksistä.
First of the Five Elements

First of the Five Elements on suomalaisen power metal -yhtye Warmenin viides studioalbumi. Se julkaistiin 30. syyskuuta 2014.
Albumin tekemiseen kerättiin varoja joukkorahoituksella.
Duncan I

Duncan I (noin 1001–1040) oli Skotlannin kuningas. Hän oli Malcolm II:n vanhimman tyttären Bethocin poika.
Duncan nousi valtaan Malcolm II:n kuoltua vuonna 1034, ja menetti valtaistuimen serkulleen Macbethille vuonna 1040. Duncan oli luonteeltaan heikko ja huono hallitsija.
Lähteet.
Tukholman vanha observatorio

Tukholman vanha observatorio on entinen observatorio Tukholman Vasastanin kaupunginosassa Observatorielundenin puistossa sijaitsevalla kukkulalla.
Observatorion rakennutti Ruotsin kuninkaallinen tiedeakatemia. Arkkitehti Carl Hårlemanin suunnittelema observatorio rakennettiin vuosina 1748–1753, ja sitä on täydennetty lisärakennuksilla vuosina 1838, 1875 ja 1881. Observatorion valmistumisen aikoihin alue sijaitsi vielä kaupungin ulkopuolella. Tukholman observatorio osallistui kansainväliseen Venuksen ylikulun havainnointiin vuosina 1761 ja 1769. Tähtitieteilijät siirtyivät vuonna 1930 uusiin tiloihin Saltsjöbadeniin, jolloin vanha observatoriorakennus siirtyi Tukholman kaupungille ja sitä ympäröivä alue muutettiin yleiseksi puistoksi. Vuosina 1934–1985 rakennus oli Tukholman yliopiston maantieteen laitoksen käytössä.
Vanhassa observatoriossa avattiin vuonna 1991 tähtitieteen historiaa esittelevä observatoriomuseo. Kuninkaallinen tiedeakatemia osti vuonna 1999 talon takaisin itselleen ja jatkoi museon ylläpitämistä vuoteen 2014, jolloin se suljettiin.
Tukholman vanha observatorio on nykyään Ruotsin vanhin observatorio, jossa on edelleen käytössä oleva teleskooppi.
Triangulaatio

Triangulaatio on politiikassa sitä, kun poliittinen ehdokas asettuu perinteisen vasen–oikea-jatkumon ulkopuolelle, yläpuolelle tai tarkalleen sen keskelle. Näin hän houkuttelee äänestäjikseen ääripäiden välissä olevia äänestäjiä. Samalla hän pyrkii etääntymään radikaalista poliittisesta laidasta, mikä voisi karkottaa äänestäjiä. Ehdokas poimii poliittisia kantojaan kummaltakin puolelta omaksi edukseen kulloisenkin tilanteen mukaan.
Käsitteen triangulaatio ("triangulation") nimesi vuonna 1996 Yhdysvaltain presidentti Bill Clintonin neuvonantaja Dick Morris. Clinton omaksui uudelleenvalintakampanjassaan republikaanivastaehdokkaansa Bob Dolen maltillisimpia poliittisia kantoja, kuten veroleikkaukset, budjetin tasapainottaminen ja sosiaaliturvan uudistaminen. Hän myös hylkäsi joitain demokraattien perinteisistä ajatuksista, kuten laajan hallinnon. Tällä hän käänsi jotkin perinteisesti republikaaneja tukeneet osavaltiot puolelleen ja voitti lopulta vaalit.
Morris kuvaili triangulaatiota itse näin:
 Morris määritteli myös, että triangulaatio on "toisen puolen ongelmien ratkaisemista oman puolueen ratkaisuilla".
Myöhempien demokraattiehdokkaiden Al Gore ja John Kerry on katsottu yrittäneen hyödyntää triangulaatiota, mutta epäonnistuneen siinä.
Ruotsissa entinen pääministeri Göran Persson katsoi pääministeri Fredrik Reinfeldtin hävinneen vuoden 2014 valtiopäivävaalit siksi, että Reinfeldt yritti triangulaatiolla lähentyä sosiaalidemokraatteja liiaksi. Näin hän unohti Tukholman ulkopuoliset äänestäjät, mikä nosti ruotsidemokraattien kannatusta kokoomuksen kustannuksella.
Miquelin piste

Euklidisessa geometriassa Miquelin piste on kolmioon liittyvä piste. Olkoot formula_1 ja formula_2 kolmion formula_3 sivujen formula_4 ja formula_5 pisteitä. Kolmioiden formula_6 ja formula_7 ympäri piirretyt ympyrät leikkaavat toisensa samassa pisteessä. Tämä on kolmion formula_3 Miquelin piste.
Sebadoh

Sebadoh on yhdysvaltalainen indie rock-yhtye, joka perustettiin Massachusettsissa vuonna 1986. Sebadoh on Pavement ja Guided by Voices -yhtyeiden kanssa merkittäviä "lo-fi"-musiikin pioneereja yhdistettynä indie rockiin. Yhtye julkaisi seitsemän studioalbumia vuosina 1989-1999, ja kahdeksannen studioalbuminsa yhtye julkaisi 14 vuoden levytystauon jälkeen.
Eulerin monitahokaslause

Eulerin monitahokaslause antaa yhteyden moni­tahokkaan kärkien, särmien ja tahkojen lukumäärille. Sen mukaan jos formula_1 ja formula_2 ovat monitahokkaan kärkien, särmien ja ­tahkojen lukumäärät, ja jos monitahokkaan muodostaman pinnan genus on nolla, niin formula_3. Tällöin sanotaan, että monitahokkaan muodostaman pinnan Eulerin karakteristika on kaksi. Genus on nolla esimerkiksi, jos monitahokas on konveksi. Esimerkiksi kuutiossa, samoin kuin missä tahansa suora­kulmaisessa särmiössä, on 8 kärkeä, 12 särmää ja 6 tahkoa, ja 8-12+6 = 2.
Lauseen keksi 1700-luvulla Sveitsissä syntynyt matemaatikko Leonhard Euler.
Heli Roukanoja

Heli Vilhelmiina Roukanoja (s. 13. syyskuuta 1973 Helsinki) on suomalainen lääkäri ja aktiiviuransa lopettanut koripalloilija. Sentterinä pelannut Roukanoja pelasi Suomen lisäksi Venäjän pääsarjassa.
Pelaajaura.
Pakilan Visan kasvatti, jääkiekosta lapsena pitänyt Roukanoja, oli lajiin liian pieni, ja Roukanojan äiti ohjasi tämän koripalloharjoituksiin. Lapsena Roukanoja ei pitänyt juoksemisesta. Lapsuus- ja nuoruusajan valmentajista Roukanojan mieleen jäi etenkin isähahmona toiminut Heikki Suomi, joka auttoi muun muassa kengännauhojen solmimisessa. Roukanojaa kyseltiin Forssan Alun SM-sarjajoukkueeseen, mutta tämä valitsi mieluummin suuremman peliajan I-divisioonaa pelanneessa Tampereen Pyrinnössä, joka nousi kauden jälkeen naisten SM-sarjaan. Roukanoja on ollut myöhemmin tyytyväinen seuravalintaansa, sillä vuosi I-divisioonassa kehitti hänen omien sanojensa mukaan itseluottamusta ja toi pelikokemusta.
Roukanoja edusti naisten SM-sarjassa Pyrinnön jälkeen Pussihukkia ja Panttereita. Pussihukkiin Roukanoja palasi Venäjältä toukokuussa 2000 ja Panttereista kesäkuussa 2005 kahden vuoden sopimuksella. Roukanoja ylitti Suomen naisten pääsarjassa 4 000 runkosarjapisteen rajan marraskuussa 2006, 5 000 runkosarjapisteen rajan marraskuussa 2008 ja 3 000 levypallon rajan lokakuussa 2008.
Roukanoja valittiin naisten SM-sarjassa vuoden pelaajaksi vuosina 2001, 2002 ja 2007, finaalien parhaaksi pelaajaksi vuonna 2004, vuoden tulokkaaksi vuonna 1994 ja I-divisioonan parhaaksi pelaajaksi vuonna 1993. SM-sarjan korikuningattaruuden Roukanoja voitti vuonna 2006 ja levypallokuningattaruuden vuonna 2004.
Suomen maajoukkueessa Roukanoja pelasi vuosina 1993–2003 67 ottelua, joissa hän teki yhteensä 706 pistettä. Roukanojan paras pistemäärä maajoukkueessa oli yksittäisessä ottelussa 21, johon hän ylsi kahdesti. Vuonna 2000 Roukanoja voitti Suomen joukkueessa Pohjoismaiden mestaruuden.
Koripalloilijanuransa ohella Roukanoja opiskeli lääkäriksi muun muassa Pietarin yliopistossa, minä aikana hän myös edusti venäläisiä seuroja. Venäjällä Roukanoja edusti myös BK Volnaa kaudella 1999–2000. Venäjällä Roukanoja pelasi lisäksi BK Spartak Pietarissa, Baltiskaja Zwezdassa ja Ronchetti Cupia Force-Majeuressa. Hän harjoitteli ensimmäiset vuodet venäläisjoukkueiden mukana ja pelasi viikonloppuisin Pyrinnössä. Joukkuetovereinaan Venäjällä Roukanojalla olivat muun muassa Svetlana Abrosimova ja Ilona Korstin. Roukanoja esiintyi huonosti joukkueharjoituksissa mutta onnistui otteluissa.
Ashraf Ghani

Mohammad Ashraf Ghani Ahmadzai (; s. 1949) on afganistanilainen poliitikko, joka toimii maansa länsimaiden asettaman hallinnon presidenttinä syyskuusta 2014 alkaen. Entinen valtiovarainministeri Ghani oli ehdolla kesäkuussa 2014 pidetyssä presidentinvaalissa. Alustavan ääntenlaskun mukaan Ghani sai äänten enemmistön toisella kierroksella. Toiseksi tullut entinen ulkoministeri Abdullah Abdullah sekä Afganistanin kansa epäili vaalivilppiä. Neuvottelujen jälkeen ehdokkaat allekirjoittivat vallanjakosopimuksen 21. syyskuuta 2014, jonka mukaan Ghani nousee presidentiksi ja Abdullahista tulee pääministeri.
Ghani on syntynyt vuonna 1949. Hän työskenteli talousministerinä 2002–2005 samassa hallituksessa jossa Abdullah oli ulkoministerinä. Hän tuli tunnetuksi ulkomaisen avun tehottomuuden arvostelijana. Hän syytti Yhdysvaltoja rinnakkaisen valtionhallinnon pyörittämisestä. Vuonna 2007 hän sanoi haastattelussa, että avustusvaroin rakennettu koulu maksaa viisi kertaa niin paljon kuin omin rahoin rakennettu.
Taliban alkoi edetä nopeasti kun Yhdysvallat alkoi vetää joukkojaan pois Afganistanista 1. toukokuuta 2021. 15. elokuuta 2021 Ghani luopui vallasta ja lähti Tadžikistaniin. Maahan perustettiin komitea neuvottelemaan Talibanin kanssa.
Venäjän edustajiston lehdistösihteerin mukaan Ghani siirtyi lentokentälle neljän auton saattueessa, jotka oli pakattu täyteen käteistä. Kaikki rahat eivät mahtuneet Ghania kuljettaneeseen helikopteriin, joten osa käteisestä jäi kiitoradalle.
Ria Novostin mukaan Ghani oleskelee Omanissa.
Afganistanin lähettiläs Tadžikistanissa syytti Ghania 169 miljoonan dollarin valtion varojen varastamisesta ja vaati Interpolia pidättämään hänet. Myöhemmin Arabiemiraattien hallitus vahvisti, että Ghani oleskelee maassa humanitaarisista syistä.
Ghani tuli julkisuuteen Facebookissa streamatulla videolla.
Nils Helander

Nils (Niilo) Helander (24. huhtikuuta 1922 Heinola – 2. heinäkuuta 1944 Immola) oli suomalainen TK-valokuvaaja.
Helander oli päässyt ylioppilaaksi ja hän palveli jatkosodan aikana sotilasvirkamiehenä 8. Tiedotuskomppaniassa.
Helander otti ensimmäiset TK-kuvansa syksyllä 1941 ja kaikkiaan hän ehti ottaa noin 3 000 kuvaa. Hän hankki myös tähystäjäkoulutuksen ja oli kesällä 1944 mukana tähystäjänä suomalaisten SB-pommikoneiden pommituslennoilla ottaen samalla kuvia. 
Helander kaatui 22-vuotiaana 2. heinäkuuta 1944 Immolan lentokentällä Imatralla. Hän kuvasi kiitotiellä kenttää pommittaneita venäläisiä pommikoneita ja maataistelukoneita kun hänen rintaansa osui ylilentäneen lentokoneen konetykin ammus. Edellisenä päivänä Helander oli ollut Immolasta lentäneiden osasto Kuhlmeyn Stuka-syöksypommittajien mukana kuvauslennolla toimien Stukan taka-ampujana.
Helander on haudattu Hietaniemen sankarihautaan.
FS D'Estienne d'Orves (F781)

D’Estienne d’Orves (runkonumero F781) oli Ranskan laivaston 1976 palvelukseen otettu D’Estienne d’Orves -luokan korvetti ().
Valmistus.
Alus tilattiin Lorientin laivastontelakalta, missä köli laskettiin 1. syyskuuta 1972. Se laskettiin vesille 1. kesäkuuta 1973 ja otettiin palvelukseen 10. syyskuuta 1976.
Palvelus.
Alus poistettiin palveluksesta 1999 ja myytiin Turkille, joka liitti sen laivastoonsa 25. heinäkuuta 2002 nimellä "TCG Beykoz" ja runkonumerolla F-503.
Hoikkasinikorento

Hoikkasinikorento ("Orthetrum coerulescens") on sinikorentoihin kuuluva sudenkorento, jonka aikuiset koiraat ovat väriltään sinisiä.
Ulkonäkö ja koko.
Hoikkasinikorennon koiras saa sukukypsäksi tullessaan asteittain sinistä väriä. Keltaisen ja tumman kirjavasta sinihärmäiseksi muuttuu alkuun takaruumis ja sen jälkeen keskiruumis takaruumiin vaaletessa. Nuoremmat koiraat ja naaraat ovat väriltään keltaisia. Naaras muuttuu vanhemmiten ruskeaksi. Lajilla on vaaleat siipitäplät ja olkajuovat, jotka ovat näkyvä tuntomerkki etenkin nuorilla korennoilla. Paikoillaan oleva hoikkasinikorento pitää usein etujalkojaan päänsä taakse taitettuina.
Ulkonäöltään hoikkasinikorento on muista lajeista lähimmin merisinikorennon kaltainen. Hoikkasinikorento on kuitenkin tätä pienikokoisempi ja hoikempi. Myös sinihärmäinen sorjahukankorento muistuttaa hoikkasinikorentoa.
Hoikkasinikorennon takaruumiin pituus on 27–31 mm ja takasiiven pituus 28–33 mm.
Levinneisyys ja elinympäristö.
Lajia tavataan yleisenä Etelä- ja Keski-Euroopassa, Välimeren rannikoilla Pohjois Afrikassa, paikallisena pohjoisessa Euroopassa sekä Aasiassa Pohjois-Intiaan ulottuvalla alueella. Suomessa laji on harvinainen ja esiintyy lähinnä paikoittaisena. Lajin vahvin elinalue Suomessa sijoittuu Heinolan ja Mäntyharjun välille sekä Ruokolahdelle.
Hoikkasinikorento elää virtaavilla vesillä, kuten puroilla ja joilla, joilla on runsaasti kasvillisuutta ja puolivarjoinen valoisuus.
Elintavat.
Lajin lentoaika on Suomessa kesäkuun puolestavälistä elokuun lopulle. Päälentoaika on heinäkuun alulta elokuun alkuun.
Callum McGregor

Callum William McGregor (s. 14. kesäkuuta 1993 Glasgow) on skotlantilainen jalkapalloilija, pelipaikaltaan keskikenttäpelaaja. Hän edustaa Skotlannin valioliigassa pelaavaa Celticiä.
McGregor aloitti liigauransa lainasopimuksella Englannin ykkösliigan Notts Countyssa kaudella 2013–2014. Hän teki debyyttinsä Celticin edustusjoukkueessa kesäkuussa 2014 Mestarien liigan karsinnassa KR Reykjavíkiä vastaan ja teki ottelun ainoan maalin. Hän on pelannut Skotlannin Valioliigassa yli 300 ottelua ja voittanut kymmenen kautensa aikana liigamestaruuden yhdeksän kertaa.
McGregor pelasi useissa Skotlannin juniorimaajoukkueissa. Skotlannin A-maajoukkueessa hän pelasi ensimmäisen ottelunsa 9. marraskuuta 2017 Alankomaita vastaan. Kesällä 2021 käydyissä EM-kilpailuissa hän tuli vaihdosta kentälle ensimmäisessä alkulohko-ottelussa ja pelasi täydet minuutit kahdessa muussa. Hän teki viimeisessä alkulohko-ottelussa Kroatiaa vastaan maalin, ja se oli Skotlannin ainoa maali koko turnauksessa. Kesäkuun 9. päivään 2024 mennessä McGregor on pelannut 60 maaottelua, joissa hän on ollut 52 kertaa avauskokoonpanossa. Hän on tehnyt A-maaotteluissaan kolme maalia, EM-kisamaalin jälkeen kesäkuussa 2022 MM-jatkokarsintaottelussa Ukrainaa ja kesäkuussa 2023 EM-karsintaottelussa Georgiaa vastaan.
Vaasan Sportin SM-liigakausi 2014–2015

Vaasan Sportin SM-liigakausi 2014–2015 on jääkiekkoseura Sportin toinen kausi jääkiekon SM-liigassa ja Suomen jääkiekon korkeimmalla sarjatasolla. Sport pelasi edellisen kerran SM-liigassa kaudella ja nousi SM-liigaan täksi kaudeksi Mestiksestä.
Lähtökohdat kauteen.
Edellinen kausi ja ennusteet.
Edellinen kausi oli päättynyt Sportin osalta pudotuspeleissä puolivälierissä tappioon Mikkelin Jukureille. Mestiksen runkosarjassa Sport oli toinen, saaden 109 pistettä.
Jääkiekkolehden toimittamassa ”Toimittajien liigaveikkauksessa” kiekkotoimittajat ennustivat liigakauden mestaria, runkosarjan sijoituksia ja pelaajakohtaisten tilastojen voittajia. Kukaan toimittajista ei ennakoinut Sportia mitaleille. Paras runkosarjasijoitus oli yhdestoista sija, johon Sportin ennakoi sijoittuvan MTV Sportin toimittaja. Kaikki muut toimittajat ennakoivat Sportin jäävän runkosarjan viimeiseksi. Yksi toimittaja ennakoi Matt Generousin voittavan jäähypörssin ja yksi toimittaja ennakoi Sportin antavan ensimmäisenä potkut valmentajalleen.
Jääkiekkolehti listasi ennen kauden alkua liigan 50 parasta pelaajaa. Yksikään Sportin pelaaja ei mahtunut listalle.
Pelaajavaihdokset.
Sport menetti maalintekovoimastaan viime kauteen verrattuna 31,9 pronsettia eli lähteneet pelaajat tekivät yhteensä 60 maalia. Viime kauteen verrattuna vain Tappara menetti Sportia vähemmän maalintekovoimaansa. Lähteneistä pelaajista eniten maaleja oli tehnyt Jere Laaksonen.
Ennen kauden alkua Sportista lähti 19 pelaajaa, joista kaksi oli maalivahteja, seitsemän puolustajia ja kymmenen hyökkääjiä. Waasa Red Ducksiin siirtyi neljä, Mestisseuroihin neljä ja kaksi pelaajaa Kazakstanin mestaruussarjan Aristan Temirtauhun. Sportiin siirtyi ennen kauden alkua kaksi maalivahtia, neljä puolustajaa ja 12 hyökkääjää. Saapuneista pelaajista yhdeksän tuli muista SM-liigaseuroista.
Talous.
Kauteen lähdittäessä Sportin pelaajabudjetti oli 1,5 miljoonaa euroa. Sportin pelaajakulut olivat koko liigan pienimmät. Pelaajien palkat mukaan luettuna Sportin kulubudjetti oli 4 625 000 euroa, mikä oli myös liigan pienin budjetti. Kaikkien SM-liigaseurojen yhteinen kulubudjetti oli 89 000 000 euroa.
Sportin tulobudjetti oli 4,8 miljoonaa euroa. Tämä oli myös surkein budjetti. Markkinointitulot toivat Sportille 3 miljoonaa euroa, pääsylipputulot 1,71 miljoonaa ja muut tulot 90 000 euroa. Pääsylipputulot olivat liigan neljänneksi parhaimmat, markkinointitulot keskitasoa ja muut tulot liigan pienimmät
Sportin tulostavoite oli 175 000 euroa. Parempaan tulokseen pyrkivät ainoastaan Espoo Blues, Hämeenlinnan Pallokerho ja Oulun Kärpät. Nollatulokseen pyrkivät HIFK, JYP, Rauman Lukko ja Turun Palloseura. Liigaseurojen tulostavoite oli yhteensä lähes 1,5 miljoonaa euroa.
Sportin pitkäaikaisen velan suuruus oli kauden alussa 120 000 euroa.
Megalonyx

Megalonyx (kreikkaa ”iso kynsi”) on verraten hyvin tunnettu hävinnyt maalaiskiaisten suku. Se kuului heimoon Megalonychidae ja asusteli Pohjois-Amerikassa plioseeni- ja pleistoseenikaudella. Se kuoli sukupuuttoon 11 000 vuotta sitten.
Ulkonäkö.
"Megalonyx" oli pienempi kuin sukulaisensa "Megatherium", mutta se oli silti suuri eläin: 2,5–3 metriä pitkä, 1,70 metriä korkea ja pystyi painamaan tonnin.
Kokonsa vuoksi se oli helpompi saalis sapelihammaskissoille, mutta puolustukseksi sillä oli terävät kynnet. 
"Megalonyx"illä oli lyhyt ja leveä kuono.
Sen jäänteitä on löydetty Alaskasta Kolumbiaan asti ja se eli tiheässä metsässä.
Yksi laji "(M. jeffersoni)" on nimetty Yhdysvaltain entisen presidentin Thomas Jeffersonin mukaan.
Jamie Burnett

Jamie Burnett (s. 16. syyskuuta 1975 Hamilton) on skotlantilainen entinen snooker-ammattilainen.
Vuonna 1992 ammattilaisuransa aloittanut Burnett on parhaimmillaan ollut maailmanrankingin sijalla 27 vuonna 1999.
Vuoden 2004 UK Championship -turnauksessa Burnett teki ennätyksen, suorittaen turnaustasolla suurimman lyöntisarjan 148 pistettä aloittaen "freeball"-tilanteesta tyhjentäen sitten kaikki pallot pöydältä. Samassa turnauksessa David Gray teki turnauksen historian kuudennen "maksimibreikin", joten tällöin harvinaislaatuisesti turnauksen suurimman lyöntisarjan palkinto meni eri henkilölle, kuin sille, joka teki "maksimin".
Schefflerin palatsi

Schefflerin palatsi on rakennus Tukholman Vasastanin kaupunginosassa osoitteessa Drottninggatan 116. Se tunnetaan kummitustalona.
Barokkityylisen palatsin rakennutti vuosina 1699–1701 hollantilaissyntyinen kauppias Hans Petter Scheffler. Alkuperäistä suunnittelijaa ei tunneta. Rakennusta muutettiin Axel Kumlienin suunnitelmien mukaan vuonna 1875. Taloon kuuluu myös aidalla ympäröity puutarha, jossa on huvimaja. Palatsi restauroitiin vuonna 1926, ja se toimi vuosina 1927–1976 Tukholman yliopiston hallintorakennuksena. Nykyään se on yliopiston edustustiloina.
Palatsissa 1700-luvun lopulla asuneen ruukinpatruuna Jacob von Balthasar Kniggen sanotaan kummittelevan siellä. Palatsi tunnetaan myös nimellä "spökslottet" eli ”kummituslinna”.
Nimellä Petissan tunnettu Schefflerin palatsin siipirakennus tuli tunnetuksi 1800-luvun lopulla kahvilana. Se siirrettiin vuonna 1907 kokonaisena Skansenin ulkoilmamuseoon.
Porin Ässien SM-liigakausi 2014–2015

Porin Ässien SM-liigakausi 2014–2015 oli jääkiekkoseura Porin Ässien 39. kausi jääkiekon SM-liigassa ja 47. kausi Suomen jääkiekon korkeimmalla sarjatasolla. Ässien edellinen kausi oli päättynyt runkosarjassa sijalle 12. Edellisen kerran Ässien loppusijoitus oli ollut niin huono kauden päätyttyä.
Lähtökohdat kauteen.
Edellinen kausi ja ennusteet.
Edellinen kausi oli päättynyt Ässien osalta runkosarjan kahdenteentoista sijaan. Ässät keräsi runkosarjassa saaden 67 pistettä, mikä on huonoin pistepotti sitten kauden .
Jääkiekkolehden toimittamassa ”Toimittajien liigaveikkauksessa” kiekkotoimittajat ennustivat liigakauden mestaria, runkosarjan sijoituksia ja pelaajakohtaisten tilastojen voittajia. Yksikään toimittaja ei ennakoinut Ässille mitalia. Paras runkosarjasijoitus oli kahdeksas sija, johon Ässien ennakoi sijoittuvan Jääkiekkolehden, Ilta-Sanomien sekä Urheilulehden toimittajat. Kaksi toimittajaa arvioi Jyri Marttisen voittavan liigan jäähypörssin.
Jääkiekkolehti listasi ennen kauden alkua liigan 50 parasta pelaajaa. Ässien parhaaksi arvioitiin puolustaja Ville Uusitalo, joka oli listalla sijalla 48. Muita Ässien pelaajia ei listalle mahtunut.
Pelaajavaihdokset.
Ässät menetti maalintekovoimastaan viime kauteen verrattuna 48,8 pronsettia eli lähteneet pelaajat tekivät yhteensä 63 maalia. Viime kauteen verrattuna seitsemän seuraa menetti Ässiä enemmän maalitekovoimaansa. Lähteneistä pelaajista eniten maaleja oli tehnyt Niklas Hagman.
Ennen kauden alkua Ässistä lähti kahdeksan pelaajaa, joista kaksi oli puolustajia ja kuusi hyökkääjiä. KHL:ään siirtyi kaksi ja muihin liigaseuroihin kaksi. Ässiin siirtyi ennen kauden alkua kaksi puolustajaa ja kuusi hyökkääjää. Saapuneista pelaajista kolme tuli muista SM-liigaseuroista.
Talous.
Kauteen lähdettäessä Ässien pelaajabudjetti oli 2,05 miljoonaa euroa. Ässien pelaajabudjetti oli liigan viidenneksi pienin: sarjanousija Vaasan Sport, Hämeenlinnan Pallokerho, Saimaan Pallo ja Tampereen Ilves operoivat pienemmällä pelajaabudjetilla.. Pelaajien palkat mukaan luettuna Ässien kulubudjetti oli 5 495 000 euroa, mikä oli liigan kuudenneksi pienin. Kaikkien SM-liigaseurojen yhteinen kulubudjetti oli 89 000 000 euroa.
Ässien tulobudjetti oli noin 5,5 miljoonaa euroa. Tämä oli myös liigan viidenneksi pienin budjetti. Markkinointitulot toivat Ässille 2,285 miljoonaa euroa, pääsylipputulot 1,637 miljoonaa ja muut tulot 1,576 miljoonaa euroa. Markkinointitulot olivat toiseksi pienemmät koko liigassa, lipputulovat olivat kestasoa ja muut tulot viidenneksi pienimmät.
Ässien tulostavoite oli 50 000 euroa. Heikompaan tulokseen pyrkivät ainoastaan nollatulokseen pyrkivät HIFK, JYP, Rauman Lukko ja Turun Palloseura. Liigaseurojen tulostavoite oli yhteensä lähes 1,5 miljoonaa euroa.
Ässillä ei ollut kauden alkaessa pitkäaikaista velkaa. Edellinen tilikausi oli päätynyt 37 338 euroa voitolle.
FS Amyot d'Inville (F782)

Amyot d'Inville (runkonumero F782) oli Ranskan laivaston 1976 palvelukseen otettu D’Estienne d’Orves -luokan korvetti ().
Valmistus.
Alus tilattiin Lorientin laivastontelakalta, missä köli laskettiin 1. syyskuuta 1973. Se laskettiin vesille 30. marraskuuta 1974 ja otettiin palvelukseen 13. lokakuuta 1976.
Palvelus.
Alus poistettiin palveluksesta 1999 ja myytiin Turkille, joka liitti sen laivastoonsa 25. heinäkuuta 2002 nimellä "TCG Bartin" runkonumerolla F-504.
FS Drogou (F783)

Drogou (runkonumero F783) oli Ranskan laivaston 1976 palvelukseen otettu D’Estienne d’Orves -luokan korvetti ().
Valmistus.
Alus tilattiin Lorientin laivastontelakalta, missä köli laskettiin 1. lokakuuta 1973. Se laskettiin vesille 30. marraskuuta 1974 ja otettiin palvelukseen 30. syyskuuta 1976.
Palvelus.
Alus poistettiin palveluksesta vuonna 2000 ja myytiin Turkille, joka liitti sen laivastoonsa 25. heinäkuuta 2002 nimellä "TCG Bodrum" runkonumerolla F-501.
Duncan II

Duncan II (noin 1060-1094) oli Skotlannin kuningas. Hän oli Malcolm III:n poika. Hän vietti nuoruudessaan 15 vuotta panttivankina Englannissa ennen kuin Vilhelm Punainen vapautti hänet vuonna 1087. Duncan syrjäytti setänsä Donald Banen noin 34-vuotiaana. Kuninkaana hän oli käytännössä Englannin vasalli, ja siksi epäsuosittu skotlantilaisten keskuudessa. Hänet surmattiin loppuvuodesta 1094, kun hän oli hallinnut alle puoli vuotta. Donaldin epäillään olleen surmatyön takana.
Lähteet.
Outland (videopeli)

Outland on suomalaisen Housemarquen kehittämä ja Ubisoftin julkaisema tasohyppelypeli, joka julkaistiin alun perin 27. huhtikuuta 2011 Xbox 360:lle Xbox Live Arcaden kautta. Peli on sittemmin julkaistu myös PlayStation 3:lle PlayStation Networkin kautta ja peli on julkaistu Steam-palvelussa Microsoft Windowsille, OS X:lle ja Linuxille.
IGN valitsi pelin parhaaksi PlayStation Networkin peliksi vuonna 2011.
Kustaa Vaasan kirkko

Kustaa Vaasan kirkko () on seurakuntakirkko Tukholman Vasastanin kaupunginosassa Odengatanin ja Karlbergsvägenin väliseen kiilaan jäävässä korttelissa, Odenplan-aukion länsilaidalla.
Arkkitehti Agi Lindegrenin suunnittelema kirkko rakennettiin vuosina 1898–1906. Se edustaa uusbarokkia ja sen esikuvaksi on mainittu Torinon La Superga -kirkko. Pohjakaava on kreikkalaisen ristin muotoinen. Alttarin ympärillä oleva veistosryhmä Burchard Prechtin vuosina 1725–1731 tekemä; se sijaitsi alun perin Uppsalan tuomiokirkossa, mutta siirrettiin sieltä pois kunnostustöiden yhteydessä 1890. Kupolin kattomaalaukset ovat taidemaalari Vicke Andrénin työtä. Kustaa Vaasan kirkko vihittiin käyttöön 10. kesäkuuta 1906. Seurakunta lohkaistiin Aadolf Fredrikin kirkon seurakunnasta.
Kirkossa on 1 200 istumapaikkaa. Kupolin torni on 60 metriä korkea.
Kustaa Vaasan kirkon yhteyteen rakennettiin 1923–1924 Ruotsin ensimmäinen kolumbaario, jonka ovat suunnitelleet Gustaf Lindgren ja Gustaf Sällström.
FS Quartier-Maître Anquetil (F786)

Quartier-Maître Anquetil (runkonumero F786) oli Ranskan laivaston vuonna 1978 palvelukseen otettu D’Estienne d’Orves -luokan korvetti ().
Valmistus.
Alus tilattiin Lorientin laivastontelakalta, missä köli laskettiin 1. elokuuta 1975. Se laskettiin vesille 7. elokuuta 1976 ja otettiin palvelukseen 4. helmikuuta 1978.
Palvelus.
Alus poistettiin palveluksesta 2000 ja myytiin Turkille, joka liitti sen laivastoonsa 25. heinäkuuta 2002 nimellä "TCG Bandirma" runkonumerolla F-502.
FS Commandant de Pimodan (F787)

Commandant de Pimodan (runkonumero F787) oli Ranskan laivaston 1978 palvelukseen otettu D’Estienne d’Orves -luokan korvetti ().
Valmistus.
Alus tilattiin Lorientin laivastontelakalta, missä köli laskettiin 1. syyskuuta 1975. Se laskettiin vesille 7. elokuuta 1976 ja otettiin palvelukseen 20. toukokuuta 1978.
Palvelus.
Alus poistettiin palveluksesta 2000 ja myytiin Turkille, joka liitti sen laivastoonsa 25. heinäkuuta 2001 nimellä "TCG Bozcaada" runkonumerolla F-500.
FS Second-Maître Le Bihan (F788)

Second-Maître Le Bihan (runkonumero F788) oli Ranskan laivaston 1979 palvelukseen otettu D’Estienne d’Orves -luokan korvetti ().
Valmistus.
Alus tilattiin Lorientin laivastontelakalta, missä köli laskettiin 1. marraskuuta 1976. Se laskettiin vesille 13. elokuuta 1977 ja otettiin palvelukseen 7. heinäkuuta 1979.
Palvelus.
Alus poistettiin palveluksesta 2002 ja myytiin Turkille, joka liitti sen laivastoonsa 24. heinäkuuta 2003 nimellä "TCG Bafra" runkonumerolla F-505.
Alan Irvine

James Alan Irvine (s. 12. heinäkuuta 1958 Glasgow) on skotlantilainen jalkapallovalmentaja ja entinen jalkapalloilija. 
Omalla peliurallaan Irvine edusti vuosien 1977–1992 välillä viittä eri seuraa Skotlannissa ja Englannissa. Hänen pelipaikkansa oli oikea laituri.
Evertonin akatemiajohtajana kolmen vuoden ajan toimineen Irvinen nimitys West Bromwichin päävalmentajaksi oli suuri yllätys, ja seuran kannattajat olivat vahvasti pettyneitä päätökseen. Irvinen alaisuudessa West Bromwich pelasi heikosti ja voitti syyskaudella 2014/15 vain neljä 19 Valioliiga-ottelusta. Lopulta Irvine sai joulukuun lopussa 2014 potkut, kun West Brom oli vajonnut liigassa sijalle 16.
Margaret (Skotlanti)

Margaret (norj: "Margrete", skotti-gaeli: "Maighread"; tunnetaan myös nimellä "Norjan neito", engl. "Maid of Norway") ; (9. maaliskuuta - 9. huhtikuuta 1283 Tønsberg, Norjan kuningaskunta – 26. syyskuuta 1290 Orkeynsaaret, Norjan kuningaskunta) oli Skotlannin kuningatar vuosina 1286–1290.
Suku.
Hänen äitinsä Skotlannin prinsessa Margaret (1261–1283), oli Norjan kuningas Eerik II:n ensimmäinen puoliso. Hän kuoli 9. huhtikuuta 1283 tyttärensä synnytyksen jälkeisiin komplikaatiohin. Margaretin äidinisä oli Skotlannin kuningas Aleksanteri III ja äidinäiti Englannin prinsessa Margaret (1240–1275), kuningas Henrik III:n ja kuningatar Eleonore de Provencen vanhin tytär sekä kuningas Edvard I:n sisar.
Skotlannin kuningatar.
Margaret oli isoisänsä kuollessa kolmivuotias tullessaan Skotlannin kuningattareksi ja parlamentti nimesi hänelle kuusi holhoojaa, jotka hoitivat käytännön hallintotoimet. Skotit päättivät Brighamin (Berwickshire) sopimuksessa 12. maaliskuuta 1290 että hän menisi naimisiin isosetänsä pojan, Englannin prinssi Edward of Caernarfonin (tuleva Edvard II) kanssa.
Elo-syyskuun lopulla 1290 8-vuotias Margaret nousi laivaan Bergenissä. Hän sairastui matkalla, laiva pysähtyi Norjan hallussa oleville Orkneynsaarille, jossa Margaret kuoli 26. syyskuuta 1290 häntä saattaneen Bergenin piispa Narven käsivarsille. Hänet haudattiin äitinsä viereen Bergeniin. Häntä ei koskaan kruunattu Skotlannin kuningattareksi.
Kanelihappo

Kanelihappo (C9H8O2) on tyydyttymättömiin aromaattisiin karboksyylihappoihin kuuluva orgaaninen yhdiste. Yhdistettä voidaan käyttää säilöntäaineena, orgaanisissa synteeseissä sekä polymeeriteollisuudessa. Kanelihaposta tunnetaan cis- ja trans-isomeeriset muodot. Kanelihapon suolat ja esterit ovat kinnamaatteja (joskus myös "sinnamaatteja").
Esiintyminen luonnossa ja biosynteesi.
Kanelihappoa esiintyy lukuisissa kasveissa. Tällaisia ovat esimerkiksi kaneli, kassiakaneli, kokapensas, eräiden sitruksien hedelmien kuoret ja lehdet sekä stroax-, peru- ja tolubalsamit. Lisäksi monet kasvit sisältävät aromaattisissa öljyissään kanelihapon estereitä eli kinnamaatteja. Kanelihappoa muodostuu kasveissa osana fenyylipropanoidireittiä. Kanelihappoa muodostuu fenyylialaniinista fenyylialaniiniammoniakkilyaasin katalysoimana. Kanelihaposta kasvit muokkaavat edelleen esimerkiksi p-kumaarihappoa kanelihappo-4-hydroksylaasin katalysoimana.
Ominaisuudet.
Huoneenlämmössä kanelihappo on valkoista kiteistä ainetta. Yhdiste ei juurikaan liukene veteen, mutta liukenee paremmin orgaanisiin liuottimiin kuten alkoholeihin, asetoniin, dietyylieetteriin ja bentseeniin. Yhdiste on muiden karboksyylihappojen tavoin heikko happo. Kanelihappolla esiintyy cis-trans-isomeriaa, ja muodoista pysyvin on trans- eli E-isomeeri. Trans-isomeeri voidaan muuttaa cis-kanelihapoksi säteilyttämällä UV-säteilyllä. Kanelihapon reaktiot ovat tyypillisiä orgaanisille karboksyylihapoille, ja se reagoi helposti alkoholien kanssa estereiksi. Muita tyypillisiä reaktiota ovat kaksoissidoksen hapetus epoksidiksi tai kaksoissidosten tai aromaattisen renkaan pelkistys vedyn ja metallikatalyytin avulla 3-fenyylipropaanihapoksi tai 3-sykloheksaanipropaanihapoksi. Kuumennettaessa kanelihappoa emäksisissä olosuhteissa se dekarboksyloituu, ja muodostuu styreeniä.
Valmistus ja käyttö.
Tyypillisin tapa valmistaa kanelihappoa teollisesti on niin kutsuttu Perkin-reaktio, jossa bentsaldehydi kondensoituu etikkahappoanhydridin kanssa natriummetoksidin, natriumasetaatin, kaliumasetaatin tai amiinin toimiessa emäksenä 180–190 °C:n lämpötilassa.
Muita yhdisteen synteesitapoja ovat bentsaalikloridin reaktio alkalimetalliasetaattien kanssa emästen kuten pyridiinin läsnä ollessa, kanelialdehydin hapetus hapen avulla jalometallikatalyytin läsnä ollessa, bentsylideeniasetonin hapetus natriumhypokloriitilla tai bentsaldehydin ja malonihapon välinen Knoevenagel-kondensaatio.
Kanelihappoa voidaan käyttää desinfiointi- ja säilöntäaineena. Lisäksi siitä valmistetaan estereitä, joita käytetään hajusteissa ja muiden kemikaalien kuten lääkkeiden ja rikkaruohomyrkkyjen valmistuksessa. Kanelihappo on myös fenyylialaniinin bioteknillisen valmistuksen lähtöaine, ja sitä käytetään lisäaineena metallurgiassa päällystettäessä muita metalleja sinkillä, polyvinyylikloridin stabilisaattorina ja ristisitojana polytereftalaatti-, polyuretaani- ja polyesteripolymeereissä.
Nicolas Froment

Nicolas Froment (n. 1435 Uzès – n. 1483 Avignon) oli ranskalainen taidemaalari.
Froment toi flaamilaisen naturalismin Ranskan taiteeseen. Hän perusti yhdessä Enguerrand Charontonin kanssa taidekoulun Ranskan Avignoniin noin 1450. Heidän ja muiden samaan provencelaiseen taiteilijaryhmään kuuluneiden taiteilijoiden työt olivat aikanaan kysyttyjä, mutta heidät unohdettiin myöhemmin.
Fromentin tyyliä on arvosteltu kollegoihinsa verrattuna hiomattomaksi, suunnittelultaan kömpelöksi sekä värinkäytöltään epähienovaraiseksi. Häntä arvostettiin kuitenkin uudistajana. Hänen tunnetuin työnsä on "Palava pensas" (1475), jonka hän teki Anjoun herttua Renélle.
Dunadd

Dunadd () oli kaupunki nykyisessä Skotlannissa. Se sijaitsi Add-joen varrella 53 m korkealla kukkulalla. Vuosina 500–900 se oli alueen tärkein kaupunki. Dunadd oli skottien, Irlannista saapuneen kelttiheimon valtion, Dál Riatan pääkaupunki. Nykyisin kaupungista on jäljellä muutamia raunioita.
Alueella on tehty arkeologisia kaivauksia kolmeen otteeseen, viimeksi vuonna 1981. Sieltä löytyneet tavarajäänteet osoittavat että se on käynyt kauppaa monien mannermaan kaupunkien kanssa. Korut ja jalometallit osoittavat että siellä on toiminut monia kultaseppiä.
Kaupunki oli voimakkaasti linnoitettu.
Bankass

Bankass on maalaiskunta ja sen keskuskylä sekä Moptin alueen Bankassin piirin hallinnollinen keskus Malissa. Se sijaitsee 117 kilometriä maanteitse Moptista kaakkoon. Kunnassa on 30 200 asukasta (vuonna 2009).
Bankassin kunnan pinta-ala on 927 neliökilometriä. Se rajoittuu pohjoisessa Bankassin piirin Kani Bozonin, lännessä Dimbal Habén ja etelässä Soubalan sekä idässä Koron piirin Dougouténé II:n, Pel Maoudén ja Koporokendié Nân kuntiin. Pinnanmuodostukseltaan seutu on tasankoa. Pysyviä vesistöjä ei ole.
Kuntaan kuuluu 26 kylää ja useita pienempiä asutuksia. Asukkaat ovat etupäässä dogoneja, markoja, fulbeja, samoja ja moseja.
Paikallisia elinkeinoja ovat maanviljely, karjanhoito, käsityöammatit ja pienimuotoinen kaupankäynti. Viljelykasveista tärkeimmät ovat hirssi, durra, maapähkinä, maapapu, fonio, lehmänpapu ja seesami. Kotieläimiä ovat naudat, lampaat, vuohet, aasit, hevoset ja siipikarja.
Bankassin kautta kulkee Moptista Burkina Fasoon johtava maantie RN15. Palveluihin kuuluu kuusi alakoulua, yksi yläkoulu, viisi koraanikoulua, poliklinikka ja terveysasema.
Korombana

Korombana on maalaiskunta Moptin alueen Moptin piirissä Malissa. Sen keskuskylä Korientzé sijaitsee Nigerjoen sivuhaaran Koli-Kolin varrella 130 kilometriä Moptista koilliseen. Kunnassa on 29 700 ja keskuskylässä 7 200 asukasta (vuonna 2009).
Maantiede, luonto ja ilmasto.
Nigerin sisämaasuistossa sijaitsevan kunnan pinta-ala on 981 neliökilometriä. Se rajoittuu pohjoisessa Timbuktun alueen Niafunkén piirin N’Gorkoun, idässä Douentzan piirin Djaptodjin ja Dangol-Borén, etelässä ja lounaassa Moptin piirin Konnan ja Ouroubé Douddén sekä luoteessa Youwaroun piirin Déboyen ja N’Dodjigun kuntiin. 
Pinnanmuodostukseltaan alue on kumpuilevaa tasankoa. Pohjoisessa ja idässä on hiekkadyynejä ja etelässä ja lännessä tulvatasankoja. Vesistöihin kuuluvat kunnan läpi virtaavan Koli-Kolin lisäksi 85 neliökilometrin laajuinen Korientzéjärvi ja lukuisat tulva-altaat. Luonnonvarainen kasvillisuus käsittää palmuja, piikkipensaita ja heinäkasveja.
Kunta kuuluu Sahelin ilmastovyöhykkeeseen. Sadekausi kestää yleensä kesäkuusta lokakuun alkuun ja kuiva kausi lokakuun lopusta kesäkuuhun. Viileintä on joulu-helmikuussa, jolloin päivälämpötila voi laskea alle 20 asteen, kun se muuten on keskimäärin 37 astetta. Vuotuinen sademäärä on 350–400 millimetriä.
Asutus.
Kuntaan kuuluu 32 kylää: Ankoye, Bagui, Boukourinté-Ouro, Boukourinté-Saré, Deguédégué, Dimango, Dofina, Doko, Fanabougou, Fansaré, Goby, Gouloumbo, Kalifaré, Kéra, Kérétogo, Korientzé, Mandié, M’Bessena, Mareciré, Moussocouraré, N’Dissoré, N’Gorodia, Noradji, Oualo, Sangui, Sareféré-Dofina, Sitty, Sounteye, Tangou, Tiécouraré, Tougouna-Sakère ja Wangala. Asukkaat ovat etupäässä bambaroita, fulbeja ja bozoja sekä vähemmässä määrin songhaita ja markoja. Vallitseva uskonto on islam.
Liikenne, elinkeinot ja palvelut.
Korientzésta on tieyhteys Konnaan. Kylän torin lähellä sijaitsee linja- ja kuorma-autoasema. Muita liikennevälineitä ovat moottoripyörät, hevoskärryt ja veneet.
Paikallisia elinkeinoja ovat maanviljely, karjanhoito, kalastus, keräily, käsityöammatit ja kaupankäynti. Tärkeimmät viljelykasvit ovat hirssi (62 % tuotannosta), durra (23 %), riisi (15 %) ja vihannekset. Kotieläimiä ovat naudat, lampaat, vuohet, hevoset, aasit, kamelit ja siipikarja. Noin 30 tonnin vuotuisesta kalansaalista suurin osa menee omaan kulutukseen. Korientzé on tärkeä kauppapaikka. Maanantaisin järjestettävillä markkinoilla myydään varsinkin karjaa. Teollisuutta ei ole lainkaan.
Kunnassa toimii kolme esikoulua, seitsemän alakoulua, Korientzén yläkoulu, koulutus- ja kehittämiskeskus (CED), lukutaitoluokkia ja koraanikouluja. Terveyspalveluihin kuuluu Korientzén terveyskeskus, kaksi apteekkia, sairastupa ja terveysasema. Vesihuolto käsittää kaivoja, porakaivoja ja vesiposteja, joista vain osa toimii. Muita palveluja ovat kaupat, ompelimot, viljavarasto, myllyt, karjan rokotuspaikka ja keskuskylän sähköverkko.
Kyläkuva ja matkailu.
Korientzén kyläkuva on hyvin perinteinen savitiilestä rakennettuine suorakulmaisine taloineen ja muureineen. Matkailua sinne ei ole käytännössä lainkaan. Majoitusta tarjoavat leirintäalueen neljä huonetta. Yleisötapahtumat rajoittuvat urheiluun ja muutamiin perinteisiin juhliin.
Peter Erskine

Peter Erskine (s. 5. kesäkuuta 1954 Somers Point, New Jersey) on yhdysvaltalainen jazzrumpali ja -säveltäjä, joka asuu Los Angelesissa. Hänet tunnetaan monien jazz- ja rock-artistien levytysten ja kiertueiden rumpalina. Näihin kuuluvat Steely Dan, Weather Report, Steps Ahead ja Kate Bush. Hän on vuoteen 2014 mennessä esiintynyt yli 600 albumilla. Erskine on myös tuottanut rumpujensoiton opetusmateriaalia kirjoina, videoina ja verkkoaineistoina.
Erskine aloitti rumpujensoiton nelivuotiaana. Hän opiskeli Interlochen Arts Academyssä Michiganissa sekä Indianan yliopistossa Bloomingtonissa.
Vuonna 1972 Erskine sai paikan Stan Kentonin orkesterista. Kolmen vuoden jälkeen hän vaihtoi Maynard Fergusonin yhtyeeseen kahdeksi vuodeksi, kunnes vuonna 1978 liittyi Weather Reportin jäseneksi ja Jaco Pastoriuksen kumppaniksi yhtyeen rytmisektioon. Erskine oli mukana viidellä Weather Reportin albumilla, sitten Pastoriuksen big band -levyllä "Word of Mouth". Hän soitti vibrafonisti Mike Mainierin Steps Ahead -yhtyeessä ja teki sitten merkittäviä levytyksiä Bob Mintzerin big bandin kanssa.
Erskine soitti basisti Eberhard Weberin kanssa Kate Bushin vuoden 2005 albumilla "Aerial". Hän on soittanut myös muun muassa Diana Krallin, Joni Mitchellin, Eliane Eliasin, Queen Latifah’n ja Linda Ronstadtin kanssa. 
Vuonna 2011 Erskine soitti Lontoon Royal Opera Housessa Mark-Anthony Turnagen oopperassa "Anna Nicole". Syyskuussa 2014 Erskine esiintyi Helsingin kaupunginorkesterin solistina Turnagen Erskinelle omistetussa teoksessa "Erskine for Drum Kit and Orchestra", jonka johti kapellimestari John Storgårds. Hän opetti rytmimusiikin mestarikurssilla Oulun Musiikkijuhlilla vuonna 2013. Pori Jazzissa Erskineä on kuultu 1982 Steps Quintetin jäsenenä ja 1985 Steps Aheadin jäsenenä.
Erskine toimii professorina Etelä-Kalifornian yliopiston Thornton School of Musicissa. Vuonna 1992 hänet nimitettiin Berklee School of Musicin kunniatohtoriksi.
Diskografiaa.
Sessiomuusikkona.
John Abercrombie
Warren Bernhardt
Randy Brecker/Michael Brecker
Gary Burton
Kate Bush
George Cables
Pino Daniele
Eddie Daniels
Al Di Meola
Marty Ehrlich
Joe Farrell
Maynard Ferguson
With Alessandro Galati
Jan Garbarek
Yelena Eckemoff
With Giorgio
Gordon Goodwin
Don Grolnick
Bobby Hutcherson
Marc Johnson
Rickie Lee Jones
Stan Kenton
Diana Krall
Rolf Kühn
Christof Lauer
Nguyên Lê
Manhattan Jazz Quintet
Mike Mainieri
Vince Mendoza
Bob Mintzer
Joni Mitchell
Jaco Pastorius
Gary Peacock
Thomas Quasthoff
Steely Dan
Mike Stern
Rod Stewart
Steps Ahead
Christoph Stiefel
Richard Torres
Ralph Towner
Mark-Anthony Turnage/John Scofield
Weather Report
Kenny Wheeler
Joe Zawinul
Linda Ronstadt
Jussi Jännes

Juho Kaarlo Väinö (Jussi) Jännes (23. maaliskuuta 1922 Helsinki – 12. maaliskuuta 1967 Las Palmas, Espanja) oli suomalainen maisema-arkkitehti, joka suunnitteli muun muassa Espoon Tapiolan ulkoalueet. 
Genetz-sukuun kuuluneen Jänneksen vanhemmat olivat maatalouspoliitikko, lähettiläs, professori ja MTK:n puheenjohtaja Juho Jännes ja Suomen sotilaskotiliiton puheenjohtaja Toini Liljeström. Hänen sisaruksiaan olivat professori Lauri Jännes (1917–2002) ja taidegraafikko Lea Ignatius (1913–1990). Jännes kirjoitti ylioppilaaksi 1942, valmistui hortonomiksi Lepaan puutarhaopistosta 1948 ja jatkoi opintojaan Ruotsissa ja Tanskassa. Suomeen hän palasi 1955 Kööpenhaminan Kuninkaallisesta taideakatemiasta, mutta hän ei suorittanut siellä loppututkintoa.
Arkkitehtina Jännes aloitti Aarne Ervin toimistossa, jonka ehdotus voitti Espoon Tapiolan suunnittelukilpailun. Työskenneltyään kaksi vuotta Erville Jännes siirtyi vuodeksi Tapiolaa rakennuttaneen Asuntosäätiön palvelukseen. Hänen 1958 perustamansa oman suunnittelutoimiston ensimmäisiä töitä olivat juuri Tapiolan ja Turun yliopiston ulkoalueet. Tapiolaan Jännes suunnitteli kymmenen vuoden aikana kaiken kaikkiaan yhteensä yli 80 kohdetta, kuten keskeiset avoimet puistoalueet Silkkiniitty ja Leimuniitty. Myöhemmin hän suunnitteli muun muassa Rovaniemen Korkalovaaran ja Jyväskylän Viitaniemen alueita, Alkon Rajamäen tehtaiden pihat Nurmijärvellä, Helsingin yliopiston kirjaston laitosten ulkoalueet Asikkalan Urajärvellä, monia voimalaitosten pihoja sekä yhtenä viimeisistä töistään Saimaan kanavan ympäristöä.
Jännes oli Suomen ensimmäisiä maisema-arkkitehteja, jotka keskittyivät pelkästään suunnitteluun, kun aiemmin puutarha-arkkitehdeilla oli ollut tapana myös rakentaa itse suunnittelemansa kohteet. Hän kehitti omintakeisen esitystyylin suunnitelmilleen, jonka esikuvana on pidetty hänen tanskalaista opettajaansa Carl Theodor Sørenseniä. Hänen arvellaan saaneen vaikutteita myös Brasílian maisemasuunnittelija Roberto Burle Marxilta ja amerikkalaiselta Thomas Churchiltä. Jänneksen suunnitelmiinsa sisällyttämiä laajoja nurmialueita ja eksoottisten kasvien käyttöä kritisoitiin aikanaan Suomessa, mutta hän sai myös seuraajia kuten Maj-Lis Rosenbröijer. Hänen vaikutuksensa alan opettajana ja kehittäjänä myös laajemmin oli merkittävä. 
Jännes opetti Teknillisessä korkeakoulussa ja oli Suomen Puutarha-arkkitehdit ry:n puheenjohtaja 1964–1966.
Moulinsin mestari

Moulinsin mestari (ransk. "Maître de Moulins") oli 1400-luvun jälkipuoliskolla toiminut taidemaalari ja flaamilaisten oppien seuraajista viimeinen suuri mestari. Hänen tunnetuimpia teoksiaan ovat "Kristuksen syntymä" (1480) ja "Moulinsin triptyykki" (1498–1500), joista jälkimmäisen mukaan hänet on nimetty. Moulinsin mestariksi on arveltu etenkin flaamilaistaustaista Jean Heytä, mutta myös Kaarle VII:n ja Itävallan Margareeta Itävaltalaisen hovimaalaria Jean Perréalia, tai Jan Provoostia.
Moulinsin mestaria pidetään kansainvälisen gotiikan ranskalaisen koulukunnan tärkeimpänä edustajana. Hän otti vaikutteita flaamilaisesta taiteesta, mutta hänen taiteensa perustuu kuitenkin etenkin ranskalaisiin Bourgesin ja Bourbonnaisin koulukuntiin. Hänen kasvokuvissaan on lisäksi mahdollisesti italialaisia vaikutteita. Jotkin Moulinsin mestarin nimiin pannut teokset yhdistetään häneen vain tyylillisten piirteiden pohjalta.
Jean Heystä tiedetään hyvin vähän. Pitkään taidehistorioitsijat viittasivat häneen vain yksinkertaisesti Moulinsin mestarina. Hey toimi Ranskassa aloittaen vuoden 1480 paikkeilla ja lopettaen vuoden 1504 jälkeen. Hän syntyi todennäköisesti Alankomaissa ja tyylillisten samankaltaisuuksien vuoksi Hugo van der Goes oli todennäköisesti hänen opettajansa. Vuodesta 1483 lähtien hän työskenteli Moulinsissa, vaikutusvaltaisten Bourbonien hovissa. Heyn maalausten realistisissa elementeissä on selvää aikaisen alankomaalaisen maalaustaiteen vaikutusta. Useissa hänen aihevalinnoissaan ja tyylissään näkyy italialainen ja Bourgesin koulukunnan sekä erityisesti Jean Fouquetin vaikutus. Heyn tyylin perusteella hän on selvästi ranskalainen taidemaalari, johon vaikutti jo renessanssi.
Heyn tärkeimmät työt ovat "Kristuksen syntymä" (n. 1480), "Charles II de Bourbon" (1482/1483), "Le dauphin Charles Orland" (1492–1495), "Ecce Homo" (1494) ja "Moulinsin triptyykki" (n. 1500).
Tay

Tay on Skotlannin pisin joki. Se virtaa 193 kilometrin matkan Ben Luin pohjoisrinteiltä Pohjanmereen, johon se laskee Dundeen eteläpuolella Tayvuonossa. Joen valuma-alue kattaa noin 6 200 neliökilometriä. Alajuoksullaan joki on lähes kolme kilometriä leveä ja kuljettaa enemmän vettä kuin Thames ja Severn yhteensä.
Joessa elää lohia, saukkoja ja nahkiaisia.
Parineeti Chopra

Parineeti Chopra (s. 22. lokakuuta 1988 Ambala, Haryana, Intia) on intialainen näyttelijä, joka työskentelee hindinkielisessä elokuvateollisuudessa. Hän teki ensiesiintymisensä romanttisessa komediassa "Ladies vs Ricky Bahl" (2011) ja voitti parhaan naistulokkaan Filmfare Awards -palkinnon. Kriitikot ylistivät hänen roolisuoritustaan romanttisessa draamassa "Ishaqzaade" (2012), mistä hän sai National Film Awards -erityismaininnan. Hän sai kehuja myös suorituksistaan menestyneissä romanttisissa komedioissa "Shuddh Desi Romance" (2013) ja "Hasee Toh Phasee" (2014). Myöhempiin menestyksiin kuuluivat komedia "Golmaal Again" (2017) ja sotadraama "Kesari" (2019).
Varhainen elämä ja yksityiselämä.
Chopra syntyi hindulaiseen punjabiperheeseen Ambalassa Haryanan osavaltiossa. Hänen isänsä on liikemies ja äiti on kotirouva. Hänellä on kaksi veljeä. Näyttelijät Priyanka Chopra, Meera Chopra ja Mannara Chopra ovat hänen serkkujaan. Hän lähti 17-vuotiaana opiskelemaan Manchesterin yliopistoon Englantiin. Hän halusi sijoituspankkiiriksi Lontooseen, mutta valmistuttuaan palasi taantuman vuoksi Intiaan.
Chopra meni naimisiin poliitikko Raghav Chadhan kanssa Udaipurissa 24. syyskuuta 2023.
Rannoch Moor

Rannoch Moor () on soinen nummiylänkö Skotlannin Ylämailla Loch Rannochin länsipuolella. Se sijaitsee Ylämaan, Perth ja Kinrossin sekä Argyll ja Buten hallintoalueilla. Rannoch Moor on runsaan 300 metrin korkeudessa meren pinnasta, kun ympäröivät vuoret kohoavat yli 900 metriin. Ylängön poikki etelästä pohjoiseen kulkee A82-maantie ja West Highland Railway.
Don Rosan sarjakuvatarinoissa MacAnkan klaanin sukulinna Ankkapurha sijaitsee Rannochin nummella.
Ilze Ose-Hlebovicka

Ilze Ose-Hlebovicka (s. 17. tammikuuta 1975 Riika, Latvian SNT, Neuvostoliitto) on latvialainen koripallovalmentaja ja akiiviuransa lopettanut koripalloilija.
Ose-Hlebovicka pelasi kansainvälisen uran ja muun muassa suomalaisessa Tampereen Pyrinnössä kaudella 1993–1994. Hän kuului Latvian naisten koripallomaajoukkueeseen vuosien 1999 ja 2007 EM-kilpailuissa. Hän on valmentanut muun muassa Latvian alle 18-vuotiaiden naisten maajoukkuetta.